Hív
a
bátorság

Bátraké a szerencse

Ryan Holiday

Sztoikus erények-sorozat

részlet

Budapest, 2022

A fordítás alapjául szolgáló mű:
Ryan Holiday: Courage is Calling – Fortune Favors the Brave

Copyright © 2021 by Ryan Holiday
All rights reserved including the right of reproduction in whole or in part in any form. This edition published by arrangement with Portfolio, an imprint of Penguin Publishing Group, a division of Penguin Random House LLC.

Borítóterv © Jason Heuer

Hungarian translation © Beke Zsolt, 2022
© XXI. Század Kiadó, 2022

ISBN 978 963 568 257 7

21. Század Kiadó – XXI. Század Kiadó Kft., Budapest
Felelős kiadó Bárdos András és Rényi Ádám

Kiadványfelelős Kovács-Rényi Anna
Szerkesztette Szőllős Péter
Előkészítés Mandl Orsolya
Korrektúra Bérci Ágnes
Elektronikus változat Ambrose Montanus

Ne várjuk meg, hogy a többiek jöjjenek ide, és szólítsanak fel bennünket hősi tettekre; legyünk mi az elsők, mi buzdítsuk vitézségre a többieket is. Lássák rólatok, hogy ti vagytok a legderekabb parancsnokok, sőt a vezéreknél is különb vezérek vagytok.1

Xenophón

Tartalomjegyzék

A négy erény

Bevezetés

A bátorság nem más, mint bátornak lenni

I. rész Félelem

A rettegett hívás

A legfontosabb dolog: nem szabad félni

Győzzük le a félelmet logikával!

A valódi ellenség

Mindig többen vannak, mielőtt megszámolnád őket

De mi van, ha…?

Ne rémítsenek el a nehézségek!

Koncentrálj arra, ami előtted van!

Soha ne firtasd a másik bátorságát!

A tenni akarás hatékony igazság

Félünk hinni

Ne hagyd, hogy megfélemlítsenek!

A fejlődés egy ugrás

Ne félj döntést hozni!

A biztonságod nem lehet az első

A félelem rámutat valamire

A legfélelmetesebb önmagad lenni

Az élet nyilvános – szokj hozzá!

Melyik hagyományt választod?

Ne félj kérni!

Amikor sikerül felülemelkednünk…

II. rész Bátorság

A hívás, amire válaszolunk…

A világ tudni akarja

Ha nem te, akkor kicsoda?

Ha felkészülsz, bátrabb leszel

Csak kezdd el, csinálj valamit!

Nyomás!

Beszélj őszintén a hatalommal!

Légy döntéshozó!

Nem baj, ha makacs vagy

Néhány pillanatnyi bátorság

Tedd szokásoddá!

Légy te a támadó fél!

Ne hagyd magad!

A bátorság ragályos

Vállald fel!

Mindig ellenállhatsz

Bátraké a szerencse

A kitartáshoz is kell bátorság

Szeresd felebarátodat!

A merészség nem kapkodás

A tenni akarásról te döntesz, nem mások

Amikor az erőszak a válasz

Állj fel, és indulj el!

Tedd a dolgod!

Ne hallgass az esélyekre!

Tedd őket büszkévé!

Amikor felülemelkedünk önmagunkon…

III. rész A hős

Túl a híváson…

Az ok a legfontosabb

Bátrabb nem küzdeni

Kelj át a pusztaságon!

A szeretet önzetlensége

Tedd naggyá az embereket!

Ne késlekedj!

Mi vagyunk saját szerencsénk kovácsa

Inspirálj a bátorságoddal!

Mekkora árat vagy hajlandó fizetni?

De miért is?

Vissza a völgybe

A hallgatás is erőszak

A remény bátorsága

Égesd el a fehér zászlót!

Mindenkit meg lehet törni

A bátorság erény – az erény bátorság

Utószó

Mit olvass el ezek után?

Köszönetnyilvánítás

A négy erény

Réges-régen történt, hogy Herkules egy útelágazáshoz ért.

Ebben a csendes útelágazásban, a görög hegyek göcsörtös fenyőinek árnyékában a görög mitológia nagy hőse találkozott a végzetével.

Senki sem tudja, hogy ez pontosan mikor és hol történt. Szókratész mesél erről a pillanatról, a reneszánsz művészek is megörökítették a jelenetet. Bach klasszikus kantátájában2 szinte hallani lehet a hatalmas izmokat feszítő energiát és a gyötrelmet. Ha 1776-ban John Adams javaslatát választották volna, akkor az útelágazásnál álló Herkules szerepelt volna a frissen megalapított Egyesült Államok címerén.

Herkules még azelőtt, hogy világhírű lett volna, hogy elvégezte volna tizenkét feladatát, mielőtt megváltoztatta volna a világot, egy olyan meghatározó krízissel állt szemben, amely akár bármelyikünk életében előfordulhat.

Merre tartott Herkules? Hová szeretett volna eljutni? Ez a történet lényege. Sokakhoz hasonlóan, a magányos, ismeretlen és bátortalan Herkules sem tudott erre választ adni.

Az elágazásnál egy gyönyörű istennő minden elképzelhető kísértést felajánlott Herkulesnek. Díszes ruházatában könnyű életet ígért, megesküdött arra, hogy a hős soha nem fog hiányt, boldogtalanságot, félelmet vagy fájdalmat érezni. Ha ezt az istennőt követte volna, minden kívánsága teljesült volna.

A másik úton egy zord, fehér ruhát viselő istennő sokkal visszafogottabb volt. Ő nem ígért semmilyen jutalmat, csak a kemény munka gyümölcsét. Azt is mondta, hogy hosszú lesz az út, és áldozatot kell hozni, miközben lesznek félelmetes pillanatok is. De ez egy istenhez illő út lenne, amely során olyan ember formálódna belőle, aki a felmenőinek is kedves.

Valóban megtörtént ez?

Számít-e, hogy ez csak egy legenda?

Igen, mert a történet valójában rólunk szól.

A mi dilemmáinkról, a mi útelágazásainkról.

Herkulesnek a bűn és az erény, a könnyű és a nehéz út, a jól ismert és a járatlan út között kellett döntenie. Ilyen választással mindannyiunknak szembe kell néznie.

Herkules csak egy pillanatig habozott, aztán azt az utat választotta, amelyik egész életét megváltoztatta.

Az erényt választotta.

Az erény ódivatú kifejezésnek tűnhet, mégis a eredetije, az arété, nagyon egyszerű és időtlen fogalmat takar: testi, szellemi és lelki kiválóság.

Az ókorban az erény négy fő alkotóelemet foglalt magába:

Bátorság.

Mértékletesség.

Igazságosság.

Bölcsesség.

Marcus Aurelius, a filozófus császár is ezeket tekinti a jóság próbaköveinek. Emberek milliói számára ezek az úgynevezett kardinális erények, az a négy, lényegében egyetemes ideák, amelyek a kereszténység és a nyugati filozófiák alapját adják, és amelyeket a buddhizmus, a hinduizmus és nagyjából minden elképzelhető filozófiai irányzat nagy becsben tart. Ahogy azt C. S. Lewis is megjegyzi, a kardinális kifejezésnek semmi köze nincs az egyházi méltóságokhoz, a melléknév a latin cardo „sarokvas, zsanér” szóból származik.

Ezek azok az elengedhetetlen dolgok, amelyeken a jó élethez vezető ajtó függ.

Ez a könyv, illetve ez a sorozat is ezeket taglalja.

Négy kötet,3 négy erény.

Egy cél: hogy megkönnyítse a választást…

Bátorság, merészség, kitartás, becsület, áldozat…

Mértékletesség, önuralom, önmérséklet, higgadtság, egyensúly…

Igazságosság, méltányosság, szolgálat, közösség, jóság, kedvesség…

Bölcsesség, tudás, oktatás, igazság, önreflexió, béke…

Ez a négy erény a becsületes, a dicsőséges, a minden értelemben kiváló élet kulcsa. Ahogy azt John Steinbeck tökéletesen megfogalmazza, ezek olyan személyiségjegyek, amelyek „kellemesek és kívánatosak a tulajdonosaik számára, és olyan tetteket hajt végre általuk, amelyekre büszke lehet, amelyek elégedettséggel töltik el”. Az egész emberiségnek ez alapján kellene gondolkoznia – Marcus Aurelius idejétől mindmáig. Nem számít, hogy férfi vagy, vagy nő. Mint ahogy az sem, hogy duzzad-e benned az erő, vagy elképesztően félénk vagy, hogy zseniális a gondolkodásod, vagy átlagos az intelligenciád. Az erény mindannyiunk számára kötelező.

Az erények összekapcsolódnak és egymástól elválaszthatatlanok, mégis nagyban különböznek egymástól. Ahhoz, hogy helyesen cselekedj, szinte mindig szükség van bátorságra, mint ahogy az önfegyelem is megvalósíthatatlan bölcsesség nélkül, hogy helyesen dönthessünk. Mit ér a bátorság, ha nem az igazságért dolgozunk vele? Mit ér a bölcsesség, ha nem tesz minket szerényebbé?

Észak, dél, kelet, nyugat – nem véletlenül nevezik őket kardinális égtájaknak. A négy erény olyan, mint egy iránytű. Utat mutatnak számunkra, megmutatják, hol tartunk, és mi a helyes.

Arisztotelész az erényeket egyfajta alkotókészségként írja le, amit gyakorlással tudunk elsajátítani, mint bármilyen szakmát vagy képességet. „[É]pítőmesterré csak a házépítés, lantművésszé csak a lantjáték gyakorlása által válik az ember – írja Arisztotelész. – S ugyanígy, ha az igazságos tetteket gyakoroljuk: igazságossá, ha a mértékletes tetteket: mértékletessé, ha a bátor tetteket: bátorrá leszünk.”4

Az erény a tetteinkben mutatkozik meg.

Mi választjuk.

Mint ahogy Herkulesnek sem egyetlen alkalommal kellett utat választania, úgy számunkra is ez egy naponta ismétlődő, folytonos kihívás. Önző vagy önzetlen leszek? Bátor vagy félénk? Erős vagy gyenge? Bölcs vagy ostoba? Egy jó szokás mellett döntök, vagy a rosszat választom? Bátorság vagy gyávaság? A tudatlanság boldog állapota, vagy inkább új lehetőségek kihívása?

Maradok, aki voltam, vagy… fejlődöm?

A könnyű utat vagy a helyes utat választom?

Jegyzetek

1 Fein Judit fordítása

2 J. S. Bach: Herkules a válaszúton – BWV 213 (A szerk.)

3 Ez az első kötet.

4 Szabó Miklós fordítása

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Cormorant Garamond – SIL Open Font License
Noto Serif – Apache License 2.0